﻿ANUL X, NR 36 Revista ASOCIAȚIEI CULTURALE HANGU ECOUL HANGULUI Pagina 2 Anul X, nr 35 Biserica risipită III Satan urlă, Satan zice: „Repezi-mă-voi de-aice, Şi în gheară de-o voi strânge, Limba-n clopot o voi frânge, Vecinic ea să nu mai sune Ceasul crunt de rugăciune!” Şi cum zice, în turbare, De pe munte falnic sare, Aripi negre întinzând Şi cu ele-ntunecând Şapte codri mari, cărunţi, Şapte sate, şapte munţi! El se-nalţă şi se lasă Pe clopotniţa frumoasă, Ca un vultur răpitor Pe o lebădă în zbor IV Turnul geme-n temelie Ca de aspră vijelie Clopotul dogit răsună Clătinat ca de furtună, Şi pe iarbă vestejită Cade crucea aurită Iar Satan grozav scrâşneşte, Clopotul din turn smunceşte Şi-l aruncă-n depărtare Peste Bistriţa cea mare „Unde eşti, Dumnezeu sfinte? Unde eşti, Doamne părinte? De laşi tu pe Duhul rău Să calce locaşul tău?” Astfel munţii stau privind, Către ceruri glăsuind! (va urma) Vasile Alecsandri ”ECOUL HANGULUI” Revistă culturală și de istorie, cu apariţie trimestrială Anul X, numărul 35 Editată la BIBLIOTECA PUBLICĂ HANGU sub egida „ASOCIAŢIEI CULTURALE HANGU” HANGU – NEAMŢ Director revistă: Prof GHEORGHE DRUGĂ Colectivul de redacţie: Bibliotecar, Liliana Pîntea - redactor-şef Prof Gheorghe Drugă Ref Ţîrdea Mădălina Ed Lupu Maria Prof Vasile Marcoci Preot Ioan Simiraş Prof Ana Maria Anania Foto: sursa Internet I S S N – on-line – 2068 – 4517 I S S N – format clasic – 2068 - 4878 Telefoane de contact: Liliana Pîntea – 0731024838 Gavril Lupu – 0233/257524 Toate materialele publicate în această revistă sunt protejate potrivit Legii nr 8/1996, privind dreptul de autor și drepturile conexe Potrivit art 206 Cod Penal, responsabilitatea pentru conţinutul articolelor publicate aparţine autoril or ECOUL HANGULUI Pagina 3 Anul X, nr 35 Mai aproape de Cer Mai aproape de Cer Mai aproape de Cer ARIPI SPRE LUMINĂ ”Am venit în lumea această că cei care nu văd să vădă, iar cei care văd să fie orbi…” "Doamne, să văd!" poate însemna, pe lângă voința recâștigării simplei capacități vizuale (care se confundă cu defăimarea și condamnarea celor din jur) și altceva: putința de a vedea, observa (mai bine zis) reține, sesiza nu numai defectele, greșelile și ticurile (ori trăsăturile) specifice altora (cu alte cuvinte nu numai un soi de cumplit și încăpățânat antropomorfism), ci și natura cu podoabele ei, produsele artei, însușirile îmbietoare și faptele bune ale semenilor noștri, actele lor de sfințenie și eroism (rare, însă nu inexistente, nu excluse), scurt spus splendorile lumii acesteia "Să văd!" poate semnifica și zdruncinarea fixației asupra hidoșeniilor (efective ori presupuse, ori transmutate dinlăuntrul nostru la ceilalți), lărgirea câmpului vizual (care să nu se mărginească la depistarea întru denunțare a erorilor sau slăbiciunilor altora, ci să îmbrățișeze și tot ceea ce în această lume înrobită păcatului certifică totuși lucrarea duhului: artă, bunătatea, jertfa, bunăvoirea, frumusețea, fidelitatea), trezirea noastră din coșmarul urii și intoleranței Deodată, prin harul lui Hristos, ne vedem în realitatea, nimicnicia, ticăloșia și jalnica noastră josnicie Ieșim din noi Ne părăsim Ne însușim o forță psihică antigravitaționala Hristos ne deschide ochii tuturora, nu numai orbilor: asupra noastră chiar Și declanșează în memoria noastră un proces anamnezic de neasemuită intensitate, aducându-i conștiinței aminte de toate, riguros toate relele ce a înfăptuit cândva Această-i, probabil, esența actului de convertire, acesta-i primul, cel mai surprinzător și mai aprig efect al întâlnirii cu Mântuitorul, cu Descoperitorul Devenim, cum grăiește Apostolul, o făptură nouă D ar în prealabil ni se relevă, ca într-o străfulgerare, făptură veche, înlănțuită în fărădelegile ei nenumărate Și oarecare vreme (trei zile a fost fără vedere) nu văd, adică nu mă văd decât pe mine, fantomă obsesivă și spăimântătoare a ființei ce am fost până ce nu m -a fulgerat și învăluit lumina milostivirii împărătești Nu mai am pe ce mă rezema, unde mă adăposti, pe cine chema în ajutor Se adeverește remarca lui Marcel Jouhandeau: ”N u de Dumnezeu mă tem, fiindcă e atotbun, ci de mine însumi; liber și rău fiind, pot să nu-I deschid ușa!” Judecata de Apoi creștinul și-o face el însuși, de vrea și poate, zilnic, mai degrabă acuzator decât apărător al său Examenul de conștiința, la sfârșitul fiecărei zile, recomandat atât de morală cât și de psihanaliză, ce-i în adevăr de nu o Judecată de Apoi efectuată reflexiv și individual de creștini? Psihanalitic și escatologic, creștinul se vede la acest examen și se prețuiește întocmai ca Dreptul Judecător, din afară, neindulgent, ca pe un oarecare străin, ca pe un oarecare altul Și e în măsură - în ciuda legii Michelson - Morley - a se judeca pe sine la fel de rece, de nepărtinitor, de absolut ca pe semenul său Creștinul, prin aceasta, scapă de sub îngrădirile relativității generale, dezminte experiența Michelson-Morley și se supune marelui îndemn al învățătorului său; izbutește a ieși din sine Fie ca această însușire dată de Hristos fiecărui om (Lumina cea adevărată care luminează pe tot omul care vine în lume) să ne pricepem a o pune în practică, mulțumind Celui care ne -a încredințat-o, spre desferecarea noastră din cătușele întunecimii ” Părintele Nicolae Steinhardt - „Dăruind vei dobândi” ECOUL HANGULUI Pagina 4 Anul X, nr 36 File de istorie File de istorie Agapia - file de istorie Prof Ungureanu Dumitrina - Augustina Un eveniment deosebit al istoriei noastre îl reprezintă Centenarul Marii Uniri, dar şi momente de reflecţie asupra trecutului nostru Rolul mănăstirilor în Marele Război a fost foarte însemnat deoarece călugării şi călugăriţele s-au aflat în prima linie a salvării vieţilor celor răniţi, a îngrijirii copiilor orfani, adăpostirii refugiaţilor În vremuri tulburi, când lumea se pregătea de război, Mitropolitul Pimen Georgescu, a început prin a adresa o scrisoare pastorală către majoritatea mănăstirilor din Moldova cu scopul ca Biserica să ajute armata şi neamul românesc Prin scrisoarea din 17 ianuarie 1913 îndeamnă pe toţi să aducă jertfă după putere ”cei mai înaintaţi în vârstă să se roage pentru ţară şi oaste, iar cei mai tineri să se îngrijească de răniţi şi spitale” La iniţiativa Mitropolitului Pimen se cere o situaţie cu monahiile şi monahii disponibili pentru instruire, în cadrul societăţii Crucea Roşie De la Mănăstirea Agapia au participat 42 de maici Cursurile au început la data de 16 februarie 1913 la Mănăstirea Agafton, sub îndrumarea doamnei doctor Elena Bîltianu Şedinţele de instruire durau 1,5-2 ore, în total 48 ore, repartizate astfel: 6 şedinţe pentru igienă, 6 şedinţe pentru anatomie, 20 şedinţe pentru mica chirurgie, 5 şedinţe pentru bandaje şi aparate de fracturi, 4 şedinţe pentru transportul cu targa, 3 şedinţe făcute la spitalul din Târgu-Neamţ,4 şedinţe destinate repetiţiilor şi ascultărilor Şedinţele erau urmate de aplicaţii şi probe practice În data de 27 octombrie Mitropolitul Pimen primeşte o scrisoare din partea Institultului Surorilor de caritate ”Regina Elisabeta” prin care se comunica dorinţa majestăţii Sale Regina ca cele mai vrednice maici să fie instruite pentru situaţii de război Cursurile s -au desfăşurat în perioada septembrie 1914 - aprilie 1915 Au fost alese încă 10 măicuţe, din Mănăstirea Agapia: Elefteria Ţugui, Evlampia Porcuţan, Evghenia Dumbravă, Pulheria Andrieş, Ana Matasaria, Eufrosina Rusu, iar de la Mănăstirea Văratic Olimpiada Vasiliu, Serafima Badan, Evghenia Grinţescu, Epraxia Neagu, care au mers la Bucureşti pentru instruire, pentru aproximativ 6 luni În următoarea perioadă au fost instruite şi alte maici La 17 august 1916, printr-o circulară semnată de acelaşi Mitropolit Pimen Georgescu, sunt înştiinţate toate mănăstirile din Moldova de începerea războiului şi necesitatea mobilizării călugărilor şi călugăriţelor sanitari În fruntea călugăriţelor infirmiere ce au fost instruite la Institutul Surorilor de Caritate ”Regina Elisabeta” se afla maica Ana Ghenovici din Mănăstirea Agapia care primise ordinul de a însoţi maicile infirmiere la Bucureşti Monahiile şi monahii rămaşi în mănăstiri au fost solicitaţi la spitalele regionale sau în spitalele de campanie ce s-au înfiinţat treptat în majoritatea mănăstirilor din Moldova O parte din măicuţele infirmiere au fost repartizate în Bucureşti, iar o altă parte la spitalele regionale din Moldova: la Iaşi au mers 23 de maici, la Piatra Neamţ au plecat 10 maici, la Botoşani 10 maici, la Dorohoi 5 maici Maicile nu ştiau ce sunt oboseala şi somnul, vegheau necontenit la căpătâiul răniţilor şi murbunzilor Toate măicuţele au fost distinse cu Crucea ”Meritul sanitar”, Crucea ”Regina Maria” clasa a II-a şi clasa a III-a , distincţia ”1917” pentru meritul şi sacrificiul lor Aceste distincţii au fost oferite însoțite de brevete Mănăstirile, în funcţie de posibilităţi, au adăpostit mulţi oameni, unele dintre ele s-au transformat în spitale unde au fost aduşi răniţi, refugiaţi, orfani de război sau corpuri de armată care cantonau în regiunea mănăstirilor ECOUL HANGULUI Pagina 5 Anul X, nr 36 File de istorie File de istorie Lăcaşurile de cult din Moldova au contribuit la împlinirea idealului române sc, fiind adevărate bastioane de luptă împotriva epidemiilor şi a celorlalte suferinţe provocate de război, au stat la dispoziţia armatei şi a serviciului Crucea Roşie, cu averile lor şi cu tot ce putea fi de folos În august 1917, Principesa Olga Sturdza, Preşedinta Societăţii Ortodoxe a Femeilor soseşte la Mănăstirea Văratic apoi la Agapia, pentru a discuta cu stareţele celor două mănăstiri despre posibilitatea înfiinţării a două orfelinate pentru copiii orfani de război cu câte 400 locuri fiecare A fost creată şi o infirmerie cu cele necesare unde să fie izolaţi copiii bolnavi şi să li se acorde ajutor medical Prioritară era şi educaţia acestor copii, la Mănăstirea Agapia au fost desemnate profesori pentru învăţământ primar maica Eupraxia Macri, Zenaida Obadă, Ana Ghenovici şi Irina Leca, fetele învăţau în ateliere ţesutul covoarelor, torsul lânii, confecţionarea papucilor Tot în această perioadă a fost creat în cadrul Mănăstirii Agapia un atelier în care erau ţesute stofe, confecţionate pansamente, bandaje, prosoape, ciorapi şi alte echipamente sanitar-militare Din partea armatei veneau mereu comenzi pentru confecţionarea a sute de perechi de pantaloni din postav, comenzi ce erau onorate cu promptitudine În tot acest timp, de mare ajutor a fost prezenţa a două mari personalităţi, care vizitau periodic, soldaţii răniţi din spitale sau mănăstiri: Regina Maria şi Mitropolitul Pimen, cercetând soldaţii, îmbărbătându-i şi oferindu-le daruri În tot ansamblul ei, Biserica s-a implicat considerabil în această vreme a războiului, contribuţia sa trebuie preţuită şi cunoscută de generaţiile prezente şi viitoare Micii scriitori Micii scriitori Micii scriitori Micii scriitori Toamna Soarele și-a mai pierdut din entuziasm și, în fiecare dimineață, tot mai leneș își ridică privirea peste ceața ce învăluie pădurea E semn că razele lui jucăușe de astă vară au obosit, iar toamna se așterne încet, încet, ca-n fiecare an, pictând ba o frunză, ba un fir de iarbă, până când, întreaga natură colorată în roșu și galben devine o adevărată scenă peste care Toamna, mândră, își va trage cortina Vântul, copilul răzgâiat al toamnei, aleargă fluierând ba piano, ba allegro, până când obosit, adoarme la umbra vreunui nuc bătrân Când se trezește, mai scutură câteva nuci și pleacă iarăși, împrăștiind arome îmbietoare de mere rumene, pere galbene și struguri aromați… E darnică Toamna, e frumoasă și bogată, dar toate ființele pământului știu că frumusețea ei nu durează la nesfârșit, așa că își văd de treburile lor Curând frunzele multicolore se vor așterne ca un covor la picioarele copacilor care le-au legănat o vară întreagă, lăsându-i să-și bată brațele goale cu vântul, oglinda cerului se va acoperi tot mai mult cu nori plângăcioși, iar bruma argint ie va zburli ultimele crizanteme și brândușe, care încă mai colorează peisajul Atunci când Toamna își va termina treaba, nopțile vor fi mai lungi și mai friguroase, vântul mai supărat și mai nervos că nu mai are cu cine să se joace, iar Toamna își va lua umbrela și va pleca să se odihnească și să-și facă planuri pentru anul ce va veni, lăsând întreaga natură în grija surorii ei mai mari, Iarna Anna Laura Pricop, clasa a VI-a, Școala Hangu, prof Daniela Carp ECOUL HANGULUI Pagina 6 Anul X, nr 36 Evenimente locale Evenimente locale Evenimente locale Comuna Hangu, văzută, înțeleasă și intrată în sufletul unui om de pe alte meleaguri Anii 1960 Soarta a decis să calc, pentru prima oară în aceste locuri; eram tânăr entuziast și… îndrăgostit Lacul Izvorul Muntelui ajunsese, în zona amonte, să acopere fosta locație a cimitirului din centrul comunei, iar de pe dealul pe care stăteam, vedeam cum apa umplea, încetul cu încetul, gropile de unde fuseseră strămutați morții din comună Nu voi uita niciodată acea priveliște ce mi s-a fixat pe retină, desenul acela suprarealist format din dreptunghiuri lucitoare de ape înconjurat de pământ încă neinundat Lume săracă, trăitoare mai cu seamă de pe urma exploatațiilor forestiere – sub raport bănesc – și de pe urma avuției de terenurile proprii, sub raportul traiului de toate zilele O bună bucată de timp m-am tot mirat de faptul că oamenii acestor locuri, strămutați pe dealuri din cauza extinderii lacului de acumulare, nu au beneficiat de energie electrică Am socotit atunci , ca și acum, că au fost nedreptățiți de autoritățile vremii „…Hai Leonoro, grăbește-te, taie o gobaie, că au venit fetele!”, grăiește unchiul Costică Bocancea, către nevastă Înăltuț, noduros la încheieturi, numai fibră Fetele, Florica și Eleonora, proaspăt ieșite de prin Aulele Facultății de Medicină Veterinară București, aduceau după ele un tânăr absolvent de medicină veterinară, moldovean și el Nu a contat că aveam să urc de la șosea până în vârful dealului, pe lângă pădure, cale destul de lungă Era frumos, majestuos de frumos, îmi plăcea să aud cum reverberează din pădure lătratul câinelui, întors aproape identic în urechile mele, și nici nu mă supăra faptul că și șoseaua era în lucru; șantier – ca toate șantierele – de nesuferit Fântâna – departe în pădure, un motiv să înțeleg cât de greu de depășit erau greu de depășit nevoile traiului curent Dar ce contează pentru tânărul slăbuț, dar fericit că este aproape de Nora, cea mai tânără dintre cele două fete ale lui Gheorghe Bejan Și așa se face că aceste locuri minunate în tot ce au fost, și mai minunate în tot ce sunt acum, la care se adaugă temeinicia unor sentimente fundamentate în 60 de ani de viață comună cu o fii că a Hangului, toate acestea au făcut ca nici o privațiune trăită să nu fie socotită ca atare, iar disconfortul fizic să nu fie resimțit nici la vârsta octogenară ECOUL HANGULUI Pagina 7 Anul X, nr 36 Evenimente locale Evenimente locale Evenimente locale Anii au trecut, personajele de care vorbim au părul alb, au trecut prin experiențe de viață care au lăsat urme adânci în suflet, îndeosebi când Florica (Rica) ne -a părăsit înainte de vreme A plecat din lumea noastră, din lumea școlii la care a slujit de la începuturile profesiei, încă activă la anii la care alții alegeau liniștea căminului, bucuria unui trai frumos îndeplinit Înainte cu ceva ani, cele două surori au dorit să dea curs unui îndemn al inimilor lor: să ridice în cimitirul satului Chirițeni, o cruce, în amintirea și pentru cinstirea tatălui lor, Gheorghe, mort în războiul din anii 1941-1944, erou între alți eroi din comuna Hangu, care și -au albit oasele pe câmpurile nesfârșite ale stepelor rusești Gheorghe Bejan și-a cunoscut puțin cele două fete - mugurași tineri, vlăstare ce mai apoi au devenit oameni frumoși și demni - lăsate în grija mamei Elena, la vârste fragede: trei și, respectiv, patru ani Trupul lui a rămas, pe vecie, într-un pământ străin Pentru el și alții ca el, eroi din comuna Hangu, care s-au jertfit pe câmpurile de luptă departe de cei dragi, atunci când viața este mai frumoasă, am ridicat la îndemnul inimilor noastre, o cruce din granit Alături de noi, cu inima deschisă au fost părintele paroh, Ilie Călin, doamna Liliana Pîntea, precum și creatorul de edificii funerare, Mihai Dominte Fie ca acest modest semn de recunoștință, ridicat întru cinstirea eroilor din comuna Hangu, și aflat sub zidurile bisericii din cimitirul satului Chirițeni, să rămână peste timp spre neuitarea lor în veci Alocuțiune de ziua eroilor (Înălțarea Domnului) 6 iunie 2019 La inaugurarea crucii din cimitirul satului Chirițeni, comuna Hangu ridicată de Eleonora și Florica în cinstea tatălui, Gheorghe Bejan Ne aflăm astăzi aici pentru a cinsti o parte din eroii comunei Hangu, așa cum se cuvine a face de Ziua Eroilor, zi sărbătorită de Înălțarea Domnului Iisus Hristos Spun „o parte” pentru că lista lor este sigur mai lungă, însă atâția din ei se află în analele Primăriei Hangu, așa cum mi -a fost transmisă ea de către oficialitățile locale, atunci când am decis realizarea acestui monument Desigur că, „monument” este mult spus; este doar o cruce de granit care simbolizează ceea ce și-au propus autorii acestui demers: surorile Florica și Eleonora, născute pe aceste meleaguri, fiicele lui Gheorghe Bejan, unul dintre eroii acestei comune ECOUL HANGULUI Pagina 8 Anul X, nr 36 Evenimente locale Evenimente locale Evenimente locale Poate cuvântul „erou” nu este suficient de prețuit în aceste timpuri, simbolistica sa se aplică cu destulă generozitate și într-o multitudine de situații, mai mult sau mai puțin potrivi te Nu ne îndoim că eroii pot fi găsiți și printre cei ce realizează lucruri mai deosebite, inclusiv în diferite acțiuni, în sport sau acțiuni temerare, pe care nu oricine le poate înfăptui În cazul nostru cuvântul erou se înscrie plenar în ceea ce vrea să însemne sacrificiul suprem, abnegația dusă până la capătul ei, spiritul suprem al omului care se jertfește pentru un ideal, fie el în plan personal sau impus de regulamente în plan general Gheorghe Bejan de la care pleacă înscrisurile de pe cruce și placă, nu și-a cunoscut prea mult cele două fete Nu a avut bucuria să le vadă mari, împlinite profesional, social și în viața de familie, să le știe adevărate modele de viață, cu înalte principii și convingeri morale, etice, civice și religioase, dar mai ales cu rădăcini adânci, aici, în pământul din Hangu Ar fi avut motive să fie mândru de realizările celor două fete pe care le- a zămislit, dar… soarta i -a hărăzit alt destin Destin nefast, destin ingrat și dureros pentru el și familia sa, cu implicații directe în viața urmașilor săi Personal mă aflu aici, cu sufletul alături de acești eroi din comuna Hangu și mă declar fericit că destinul meu s-a împletit cu destinul acestor două urmașe ale lui Gheorghe Bejan Mulțumim din inimă familiei noastre aflată în această comunitate, părintelui paroh Ilie Călin ca și oficialităților comunei Hangu, prin persoana doamnei Liliana Pîntea, oameni ce ne-au fost alături în demersul nostru Nu în ultimul rând, mulțumim și domnului Mihai Dominte, care a execut aici lucrările Dumnezeu să-i odihnească pe cei ce s-au sacrificat pentru țară și care nu s-au mai întors la familiile lor aflate pe aceste minunate meleaguri Hristos s-a înălțat! Emil Chiribelea, Suceava, 6 iunie 2019 ECOUL HANGULUI Pagina 9 Anul X, nr 36 Anul cărții Anul cărții Anul cărții Anul cărții Cartea - între prietenie şi metaforă Redactor șef, Liliana Pîntea „Cartea va trăi peste timp, nu numai că a biruit timpul, […] ci mai ales pentru că acum şi mâine şi în mijlocul unor veacuri dominate de artificialitate, ea poartă firesc […] sinele nostru, vine spre gând, dinspre cuvinte şi păduri, bogată în suflet şi-n amintire, caldă şi liniştitoare, ca o mână de prieten ” PRIETENIA – cea mai frumoasă poveste, menită să înfrunte spațiul și timpul, dăltuită adânc în spiritul umanităţii, aşezată mereu pe altarul marilor trăiri, sfâşiată uneori între suflete, versuri şi proză, desenată de fiecare dată în cele mai vii culori ale existenţei, o poveste speci ală, care se insinuează în tăcere, printre cuvintele nescrise ale istoriei, o continuă oscilare între iubiri destrămate şi speranţe, o poveste cu cireşi înfloriţi în primăveri târzii şi fără nume, un ecou întrerupt de fiecare dată între vis şi realitate, fascinaţia adevărului încătuşat în cuvinte, secunda de sublim născută din iubire, amintirea curgând spre neant în uriaşele clepsidre ale timpului, zborul de aripi frânt la marginea visului în nopţi zădărnicite de iluzii, elegia pe care o rostesc toamna, în şoaptă, frunzele ruginii, zăpada de petale strivită sub paşi şovăielnici, care duc spre nicăieri, lacrima izvorâtă din dureri nebănuite, cortina uitării căzută peste cioburile dorinţelor neîmplinite, lumina lunii aruncată cu dezinvoltură peste sentimente şi trădări, dorul amintirilor zdrenţuite de vreme, surâsul îngheţat de spaima că Dumnezeu nu mai este lângă noi, umbra gândului regăsită printre copacii desfrunziţi, dorul aruncat la roata de noroc a Destinului, zgomotul picăturilor de ploaie căzute din neant peste pustiul şi sărăcia din noi, abisul dintre bucurii fără număr şi stele sfărâmate, singurătatea scrijelită fără milă în nemărginirea sufletului, eternitatea nă scută să îngenuncheze timpul, minunata poveste ce îşi încorsetează uneori existenţa între copertele cărţilor, cărţi care, dincolo de spaţiu şi timp, dincolo de cer şi pământ, dincolo de trecut şi viitor, ne întind mereu braţe nevăzute şi ne aruncă zâmbete, aşa cum fac cei mai loiali prieteni şi, mai presus de orice, ne acceptă aşa cum suntem şi ne iubesc necondiţionat Descoperirea acestei prietene – cartea – a fost specială şi un pic stranie (pentru că nu eram decât un copil), dar atât de convingătoare, încât am păstrat-o mereu aproape de sufletul meu şi nu am mai renunţat niciodată la ea Faptul că lucrez într-o bibliotecă în care există zeci, sute, mii de prietene, e un miracol uluitor, inventat anume de Dumnezeu, pentru mine, pentru sufletul meu sărac, aflat mereu în căutare de sens, zdrelit şi plin de răni, care, mai mult decât orice, avea nevoie de un astfel de prieten Timpul petrecut în acest sanctuar al cărţii nu e niciodată suficient pentru câte am de realizat, iar anii, mulţi la număr, de când biblioteca a devenit raţiunea mea de a exista , m-au învăţat că dincolo de relaţiile interumane, cartea a fost şi rămâne cel mai tăcut şi mai înţelept prieten al omului, că dincolo de graniţele universului material, sufletului nostru îi este sete de „cuvânt”, de „cuvântul scris”, acelaşi de la începuturile lumii, cuvântul care reprezintă esenţa existenţei fiecăruia dintre noi Şi atunci, cum să nu-ţi faci din carte „care s-a aşezat la răscrucea rostirii, învăţându-ne să purtăm povara gândului” o prietenă adevărată? Cred, cu toată convingerea că prietenia dintre mine şi cărţi, dincolo de a fi o prietenie specială, plină de subterfugii şi înţelesuri, ascunzând lumină şi poezie, nostalgie și dor, împliniri și speranțe, este o prietenie aproape sacră, accentuată cu fiecare carte citită, cu fiecare carte recondiţionată, cu ECOUL HANGULUI Pagina 10 Anul X, nr 36 Anul cărții Anul cărții Anul cărții Anul cărții fiecare carte primită, cu fiecare carte cumpărată, cu fiecare carte ră nită, cu fiecare carte oferită, cu fiecare carte împrumutată… Şi prietenele acestea, din Biblioteca Hangu, aşezate în ordine pe rafturile abia vopsite în roşu, într-un spaţiu nou, plin de lumină, culoare şi căldură, (după ce timp de douăzeci de ani şi-au dus existenţa într-o singură încăpere unde era mereu frig, umezeală şi întuneric) erau parcă tot mai sfâşiate, mai sărace, mai triste, mai obosite şi din ce în ce mai singure, pentru că vizitatorii bibliotecii le ocoleau, îndreptându-şi atenţia spre puţinele cărţi noi, cu coperte ademenitoare, lucioase şi viu colorate De dragul acestor prietene, de dragul cititorilor care ne treceau pragul şi de dragul bibliotecii, am devenit îndrăzneaţă şi curajoasă şi am trimis zeci de scrisori la toate editurile şi la toate fundaţiile pe care le ştiam, scrisori prin care le ceream tuturor prietenilor cărţii să ne ajute În urma acestei iniţiative – deloc simplă şi confortabilă (pentru că nu am fost învăţată să cerşesc) am descoperit cât de mulţi oameni iubesc cărţile și cât de mulți oameni minunați există în această miraculoasă și unică lume a ”cuvântului scris” Acest moment a însemnat pentru mine începutul celei mai fantastice şi mai minunate poveşti reale pe care o trăiesc, bucurându-mă asemenea copiilor şi alături de ei și de entuziasmul lor Noi, am devenit dintr- o dată, personajele celei mai frumoase poveşti despre prietenie, pe care a trăit -o în decursul existenţei sale zbuciumate, Biblioteca Hangu, poveste care ne fascinează mereu şi mereu, de câte ori primim pachete cu cărţi Ne-am bucurat pentru fiecare carte pe care am primit-o şi aş vrea să le mulţumesc încă o dată acestor oameni minunaţi – pentru că nu e nici uşor şi nici la îndemâna oricui să facă pachete, să le expedieze şi să mai şi achite taxele poştale Aceste evenimente au dezvăluit şi au scos la lumină oameni speciali - prieteni ai cărţilor, oameni minunaţi care m-au ajutat involuntar să uit că aripile mele erau frânte, înainte mult de a zbura, oameni inimoşi, cu sufletul aşezat pe altarul dorinţelor şi viselor celorlalţi, adevărate modele de generozitate, modestie, dăruire şi implicare şi am înţeles că, pentru a reuşi, trebuie să pui suflet şi pasiune în ceea ce faci, să fii perseverent şi tenace, chiar dacă dezamăgirea îţi dă uneori târcoale, chiar dacă eşti înfrânt, chiar dacă ai senzaţia că lupţi cu morile de vânt, mai devreme sau mai târziu toate eforturile sunt răsplătite şi realizezi atunci că a meritat, că merită şi că noi toţi, devenim, la un moment dat, rezultatul investiţiei în ceilalţi Cred, însă, cu tărie și cu toată convingerea, că ceea ce am devenit în acest moment şi toate evenimentele speciale, cele mai frumoase din întreaga istorie a Bibliotecii Hangu se datorează celei mai profunde şi mai pline de înţelepciune prietenii – PRETENIA MEA CU DUMNEZEU – cu Bunul şi Milostivul Dumnezeu În El am descoperit şi redescopăr în fiecare clipă adevăratul chip al prietenului de care avem mereu şi mereu nevoie Pentru a scrie însă, despre Prietenia mea cu Dumnezeu nu cred că sunt suficient de înţeleaptă, de profundă şi, de ce nu, de aproape de Cer Pot doar să mulţumesc Bunului Dumneze u pentru fiecare Om frumos la suflet, pe care, în marea lui milostivire mi-a îngăduit să îl întâlnesc și pentru fiecare miracol, fiecare bucurie, fiecare împlinire încrustate cu grijă în gândurile și în sufletul meu de slujitor al cuvântului scris în cărți… ECOUL HANGULUI Pagina 11 Anul X, nr 36 Despre pasiune și ambiție Oare vara asta ar fi putut fi mai frumoasă de atât? În drum spre București mii de gânduri mă frământă când privesc imaginile ce aleargă pe geamul trenului Oscilez între dorul de cee a ce am lăsat acasă și nerăbdarea de a ajunge unde visez de când eram mică? Oportunitatea de a petrece o săptămâna la cea mai cunoscută universitate din lume mă face puternică, sigură pe mine și îmi dă speranțe Realizez că sunt o norocoasă și îmi îndrept privirea spre înaltul cerului, să îi mulțumesc lui Dumnezeu pentru binecuvântările revărsate peste mine Mă gândesc apoi la oamenii importanți din existența mea, care mi -au fost mereu alături și care m-au ajutat să mă înalț Dacă vorbesc despre ei mi -e dor, dacă mă gândesc la ce mă așteaptă, nu pot nega un singur sentiment - emoție constructivă Am făcut atât de multe vara asta Nutresc speranța că am lăsat urme pe unde am fost, că am imprimat pasiune și sensibilitate și că am schimbat ceva în mai bi ne Mereu îmi zic că o să mi fac timp să scriu mai des despre lucrurile frumoase din viața mea Îmi place să mă gândesc că o sa fac lucruri mari, că o să trăiesc schimbând lumea și concepțiile acesteia Abia aștept să ajung în Anglia să văd lumea de acolo și așteptările mele devenite realitate Cred că a fi special înseamnă să oferi la rândul tău încredere și să nu uiți să îți impui niște obiective, să crezi în ceea ce vrei să faci sau să devii și să treci peste orice obstacol din viața ta Am învățat că trebuie să te bucuri de fiecare clipă și să faci din nimic o groază de chestii importante pentru tine Cu cât călătoresc mai des, cu atât înțeleg și văd mai multe și îmi doresc să descopăr cele mai frumoase taine ale acestui pământ Lucruri speciale precum vizitarea unui muzeu sau atingerea unei file de carte veche cu un miros pătrunzător și misterios te fac sa deschizi ochii Mă strădui să fiu atentă la fiecare pas pe care îl fac și să nu mă opresc din a urca treptele spre viitorul pe care încerc să-l croiesc frumos dintr-o pânza de sensibilitate Am ajuns la aeroport acompaniată de aceste gânduri nostalgice Am găsit și grupul de copii cu care urma să călătoresc și am realizat că trăiam deopotrivă emoție, teama, surprindere, nerăbdare un amalgam de sentimente ce șiroiau pe cărările minții mele La aeroportul din Londra, un val de încântare s-a văzut pe fețele tuturor încă de la primul pas făcut pe pământ englezesc Am fost întâmpinați de oameni minunați, dornici să ne cunoască Am ajuns la Oxford, intitulat și ”orașul bicicliștilor” și am fost cazați într-o casa de poveste, cu o grădina minunata și într-o atmosferă de basm Toate casele arată la fel, străzile îmi inspiră o siguranța cum nu am mai simțit vreodată Îmi place ceea ce văd, dar cel mai important, ceea ce simt Căldura, emoțiile și teama au dispărut între timp Aștept cu nerăbdare totul În prima zi am mers la două colegii din cadrul universității, am cunoscut oameni care m au inspirat și am rămas uluită de tot ce înseamnă Oxford Mă uluia faptul că eu ajunsesem în mijlocul unor oameni atât de inteligenți și capabili… A doua zi ne -am continuat vizita la un ”treasure hunt” printr-un parc, iar, după un prânz copios, cu specific englezesc, la care am savurat feluri diferite de mâncare, am pornit într-o ”căutare de comori” prin oraș Am văzut atât de multe și am rămas surprinsă de atâtea ori! Spre seară, după o cină absolut delicioasă, am pornit la o întâlnire cu noaptea pe străzile Oxfordului Am văzut locurile în care s-a filmat ”Harry Potter” și o parte dintre colegiile absolvite de oameni de renume Am avut cursuri de toate felurile, de la și o ECOUL HANGULUI Pagina 12 Anul X, nr 36 Despre pasiune și ambiție matematică aplicată sau etică până la neuroștiință și genetică sau inteligență artificială Sunt profund emoționată și încântată Ador tot ce se întâmpla aici Oare vara asta poate fi mai frumoasă de atât? Oare cât dor și câtă nostalgie vor rezulta din atâtea experiențe frumoase și din întâlnirile cu atât de mulți oameni minunați? Mi-as dori atât de mult să aduc o schimbare în țara mea, nu atât pentru mine, cât pentru cei care urmează să studieze aici, care urmează să primească o educație și sa crească frumos aici, în România Le mulțumesc tuturor oamenilor pe care i -am cunoscut la Oxford, pentru fiecare informație împărtășită, pentru fiecare cuvânt spus din toată inima, cu pasiune și dăruire Nu am mai cunoscut profesori atât de dedicați și pasionați ca la OFR Nu voi uita niciodată locul în care m-am născut și sunt sigură că, deși îmi va fi dat sa văd atât de mult locuri noi, mă voi întoarce acolo și voi spune ca sunt “acasă” Mi - aș dori, ca indiferent de deciziile pe care le voi lua în viitor, să inspir oameni, să vorbesc cu pasiune despre ceea ce fac, când va fi cazul să transmit ceea ce știu, pentru că asta am văzut la oamenii pe care i -am cunoscut O astfel de experiență precum cea trăită în familia Oxford for Romania Summer School este cu adevărat memorabilă și mi -as dori ca toți copiii să aibă parte de așa ceva fiindcă e uimitor tot ce se întâmplă acolo și e imposibil să nu-ți dorești să faci ceva pentru ca o mică parte din ceea ce ai văzut și trăit acolo să prindă viață și să se concretizeze în comunitatea în care trăiești Letiția Asavei, clasa a XI-a, Colegiul Național ”Calistrat Hogaș” – Piatra Neamț Micii scriitori Micii scriitori Micii scriitori Micii scriitori Toamna Deasupra muntelui Ceahlău, posomorât pentru că nu -și mai poate privi semeția oglindită în apele albastre ale lacului, se ridică o ceață densă, ca după zile întregi în care toamna a adunat toate ploile și le -a risipit peste acest ținut În fiecare toamnă muntele nostru drag e la fel de supărat pe norii care se adună de nicăieri și se așează obraznici, în fața soarelui, pe păsările care se pregătesc să plece din calea iernii care va veni curând, pe vântul care e mai gălăgios și mai dornic să alerge prin pădurile uriașe de brad, pe picăturile reci de ploaie care aproape îi îngheață pe frunte și se transformă în cristale multicolore, pe fiecare zi ce vine mai friguroasă decât cea care a trecut, pe fiecare noapte ce pare să nu se mai sfârșească…Nimic nu poate să-i aline dorul de vară, nici copacii care s-au îmbrăcat în haine de toamnă și ard ca niște lumânări aprinse printre brazii seculari, nici razele soarelui ce se strecoară cu greu printre norii pufoși, doar ca să -l mai încălzească puțin, nici dansul amețitor al frunzelor ce se desprind, tânguindu-se, de copacii care le-au îngrijit toată vara, nici covorul foșnitor ce îmbracă poalele codrilor, nici albele turme de oi, ce rătăcesc pe dealuri, după mâncare Singura bucurie rămasă e doar apusul fiecărei zile senine, în care soarele, se oprește aproape de vârful muntelui și zăbovește,câteva clipe, coborându-și razele peste stânci, ca într-o îmbrățișare eternă, plină de dor și de căldură Doar aunci Ceahlăul nostru drag pare să -și înalțe și mai mult fruntea către Cer și să se bucure, până când stelele vor țintui cortina albastră a nopții peste întregul ținut Sânziana Mazilu, clasa a VIII-a, Școala Hangu, prof Daniela Carp ECOUL HANGULUI Pagina 13 Anul X, nr 36 Ecoul inimii Ecoul inimii Ecoul inimii Ecoul inimii Capitolul 1 - Universul s-a prăbușit peste mine 5 iunie În ziua aceea s-a prăbușit Universul peste mine Atunci am aflat că bunica nu va mai merge niciodată Nici acum nu înțeleg de ce un om atât de minunat și de mic, că tare mică de statură mai era, poate primi o pedeapsă atât de mare În vara aceea a fost o agitație continuă și mie nu imi spunea nimeni nimic Cică eram prea mică și nu voiau să îmi deranjeze copilăria Dar oamenii mari nu înțeleg că noi, copii, nu avem nevoie de cuvinte pentru a înțelege ceva Cât despre copilărie ce copilărie e aia în care bunica ta nu mai poate fi lângă tine, nu mai aleargă prin grădină cu tine, nu mai e complicele tău în toate poveștile și jocurile pe care le inventezi? După vreo săptămână de la vestea aceea urâtă am mers să o vizitez - Liana, ești pregătită, da? Sigur vrei să mergi azi? - E bunica mea, mamă, indiferent de starea ei de sănătate De ce s-ar schimba ceva între noi? - Nu trebuie să se schimbe, draga mea, dar totuși nimic nu va mai fi la fel - Da, pentru că voi, oamenii mari, sunteți atât de complicați După ce am spus aceste cuvinte mi -a părut rău căci am văzut în ochii mamei mâhnirea Nici ea nu se putea împăca cu ideea aceasta groaznică pe care viața ne obliga să o acceptăm Tata zice că așa e viața, destinul și nu mai știu ce dar cum poate altcineva să decidă pentru viața altcuiva? De ce ne obligă destinul ăsta să trăim lucruri pe care nu vrem să le trăim? De ce nu l-a văzut nimeni? Eu, de exemplu, aș vrea să stau de vorbă cu el Poate aș reuși să-i propun o ofertă, să se răzgândească, dar tata zice că destinul nu stă de vorbă cu oamenii Era atât de cald afară, o zăpușeală care te moleșea, iar vântul trăgea chiulul ca de obicei în zilele de vară Ajunse în fața casei, ne-am oprit și ne-am înțeles din priviri Mama a plecat în livadă, căci doream să fiu doar eu cu ea, așa cum am fost atât de multe zile Am deschis ușa încet și inima a început să îmi alerge în piept, de parcă atunci o cunoșteam pe bunica pentru prima dată „Ce Dumnezeu?! Mă las influențată de comportamentul celor mari! E doar bunica!” Am intrat în hol, apoi am trecut prin bucătărie și imediat m-am pomenit în dormitorul ei, privind-o cum stă în pat Stătea în șezut, acoperită cu pătura roșie, cu care construiam corturi prin casă și răsfoia niște cărți Am simțit cum sângele din obraji îmi fuge spre podea, cum inima o ia la fugă din nou și am simțit lacrimi în ochi Am închis repede ochii de frică să nu mă vadă, dar lacrimile șiroiau abundent pe obrajii mei Atunci am înțeles gravitatea situației și lacrimile mele miroseau a tristețe sărată, căci atunci când mă certa mama sau tata, ori mă loveam și începeam să plâng, tristețea mea era mereu dulce, căci bunica îmi săruta lacrimile și spunea mereu: „Sunt mai bune decât stropii de miere, dar zău așa, nu trebuie să le irosești Haide, arată-mi un zâmbețel din ăla șiret ca o vulpiță și hai să facem ceva frumos azi ” Acum bunica nu a putut să vină să îmi mai sărute lacrimile și atingându-le cu vârful limbii am văzut că sunt sărate - Nu te-am mințit, să știi Am tresărit și am deschis ochii speriată, văzând că bunica mă privea pe deasupra ochelarilor - Lacrimile tale sunt dulci doar dacă le sărut eu, pentru tine mereu vor fi sărate, căci izvorăsc din tristețe Haide, vino lângă mine să vorbim puțin M-am îndreptat spre patul ei, dar parcă am făcut o sută de ani până la ea M -am așezat ușor, la o oarecare distanță, de parcă nu ne cunoșteam de mult timp Am auzit cum a oftat și atunci am sărit în gâtul ei, plângând cu lacrimi mari și dese Mă mângâia pe creștet și a început să îmi cânte ca atunci când încerca să mă liniștească după ce trăgeam o sperietură zdravănă sau după ce mă loveam - Bunico, nu-i așa că nimic nu s-a schimbat între noi? - Of, fetițo, normal că nu, de abia acum începe aventura - Aventura? Ce aventură? spuse fetița cu lacrimile rostogolindu-se pe obraz și mușcându-și buzele, cum făcea de obicei când era supărată sau speriată - Ai văzut că nu ți-ai dat seama? Chiar dacă nu mai pot alerga cu tine pe afară, am primit o super- ECOUL HANGULUI Pagina 14 Anul X, nr 36 Ecoul inimii Ecoul inimii Ecoul inimii Ecoul inimii putere și vom avea parte de multe lucruri interesante - Poți face magie? Ori poți să zbori acum? aproape strigase Liana, foarte entuziasmată Râse ușor și cristalin - Putem face ce vrem noi - Hmmm, dar cum? Nu înțeleg! - Eiii, trebuie să ai puțintică răbdare De exemplu, mai ai puțin de mers la școală și apoi vei avea vacanță, nu? - Da, da - Așadar vom putea sta cât de mult vrem noi împreună, fără să ne întrerupă temele - Da, nesuferitelea alea de teme - Vei vedea că vara asta va fi plină de aventuri - Dar, bunico, nu ți-e dor să dansezi? Oftase Am privit-o în ochi și am văzut că sunt umezi, însă m-a privit cu atâta blândețe că nici nu am mai avut nevoie de un răspuns - Buni, ești supărată pe destinul ăsta care a venit cu ideea asta așa de proastă? Și ea râse, mult și zgomotos, ca atunci când îi spunea tata glume pe care le citea de pe Facebook - Nu, draga mea, nu sunt supărată Nu uita ce ți-am mai spus și cu alte ocazii: „Dumnezeu nu ne dă mai mult decât putem duce!” Nu trebuie să încetăm să credem în el, chiar dacă apar în viața noastră situații pe care nu le putem înțelege - Păi eu nu mai înțeleg Dumnezeu, destinul, viața - O să vezi că timpul îți va răspude la toate întrebările astea grele Să le notezi pe o foiță și el va răspunde testului tău - Timpul ăsta nu greșește niciodată? Ia mereu note mari la testele oamenilor? Și eu de unde știu cum trebuie corectate? - Nici nu are nevoie de note, iar tu vei fi deja mulțumită pentru că vei afla răspunsul la ceea ce te frământă Acum fugi un pic și o strigă pe mami, vreau să vă arăt ceva Am ieșit fuguța din casă, iar în sufletul meu nu simțeam că s-a schimbat ceva Eram fericită și mă gândeam cât de fraieră am fost înainte să o vizitez Câte gânduri și emoții aveam Mama culegea niște mere văratice, așa de parfumate și de arătoase, că nu m-am putut abține să nu iau unul Când m-a văzut alergând, s-a speriat - Ce e ? - Nimic Vrea bunica să ne arate ceva Am zâmbit ștregărește și mama a știut că vizita a decurs bine S-a înviorat atât de tare încât a propus să facem o prăjitură cu mere împreună cu bunica Uh! Ce bucurie pe mine credeți -mă că mama rar are pofte de prăjituri de când cu noul ei job solicitant Am adunat mere cât pentru o prăjitură gigantică, care ajungea la vreo 50 de oameni , iar mie gândul ăsta nu îmi displăcea deloc Deja o vedeam scoasă din cuptorul mare și arămiu al bunicii, aburind și împroșcând valuri de miros de mere și scorțișoară Bunica a fost imediat de acord cu ideea noastră culinară și ne supraveghea atent, dând u-ne din când în când indicații - Buni, ești regina noastră, știi? Nu trebuie să mai faci nimic, căci noi vom face totul pentru tine Zâmbise și aprobase dând ușor din cap Deja îi vedeam coroana pe cap și imediat ce am pus prăjitura la foc, i-am împletit o cunună din flori și i -am așezat patul ca un tron Oricum ea era dintotdeauna regina sufletului meu - Buni, ce ai vrut să ne arăți? - Că nimic nu s-a schimbat, draga mea Și ne-a privit cu un zâmbet cald și totuși serios Știu că vă este greu și vouă, însă haideți să nu lăsăm această mică piedică să ne oprească să fim fericiți Și mi -a șoptit foooarte încet, în timp ce mama tăia din prăjitură, „AVENTURĂĂĂ”, cu un zâmbet ștrengăresc pe chip Prof Ana Maria Anania ECOUL HANGULUI Pagina 15 Anul X, nr 36 Micii scriitori Micii scriitori Micii scriitori Micii scriitori Toamna Sub razele blânde ale soarelui, ce mângâie blajin și dulce, întreaga natură, e liniște și bucurie, frunzele încă se mai alintă pe ramuri, sub penelul talentat al toamnei, florile încă zâmbesc cerului, fluturii se mai zbenguie încă printre crăițele abia deschise, ciripitul păsărilor încă mai acompaniază cântecul binecunoscut al greierilor, ca și cum nu ar fi venit acel anotimp în care brumele schimbă culorile florilor și ale ierbii, în care frigul alungă păsările către alte orizonturi, în care vântul leagănă copacii și se joacă, în glumă, cu frunzele O noapte a fost de ajuns ca toamna să își facă simțită pe deplin prezența Prima brumă a șters zâmbetul florilor, a ascuns fluturii cu aripi argintate, a îngenuncheat crizantemele și le -a ciufulit, vântul a devenit dintr-odată nemilos și agresiv, lăsând copacii dezgoliți, iar în urma lui covoare de frunze galbene, roșii și ruginii, picături grele și reci de ploaie au început să bată zgomotos în geamuri, iar întreaga natură părea neliniștită Copacii își plângeau frunzele pierdute, soarele trist și pal id suferea ascuns de norii cenușii și grei de ploaie, păsări grăbite brăzdau cerul, zburând dincolo de linia orizontului Totul se întâmpla de parcă toamna încerca să ne arate că devenise adevărata stăpână a acestui ținut Anda Lazăr, clasa a VI-a, Școala Hangu, prof Daniela Carp Toamna Toamna, anotimpul drag sufletului meu, în care culorile se îmbrățișează într-un dans magic, în care copacii își întind brațele către frunzele care se desprind încet de ramuri și se aruncă, în dezordine, pe aripile vântului, ce le poartă bezmetic, de ici-colo, până când ostenit, se așează să se odihnească pe o buturugă de la marginea pădurii, iar frunzele cad, aiurea unele peste altele, acoperind pământul Anotimpul meu drag în care soarele își trimite razele aurii să mângâie florile ofilite de brumele argintii căzute prea devreme, în care fluturii încă mai zboară unii după alții, fără să-și imagineze că în curând frigul le va șterge praful sidefiu de pe aripi și -i va îngheța fără milă, în care puii de rândunică mici și zgribuliți abia dacă pot să zboare spre țările unde soarele rămâne stăpân Toamna mea dragă în care norii răvășiți de vânt se plimbă alene pe cerul altă dată senin, în care codrii dezgoliți își cântă ultima simfonie tristă din acest an, în care în aer plutesc miresme de gutui și de struguri, în care gâzele îngândurate se pregătesc să se ascundă de cumplita iarnă ce parcă bate cu degetele înghețate la ușa toamnei Anotimpul meu magic în care ultimele note de pe corzile chitarei unui greieraș, abia se aud, din cauza frunzelor ce foșnesc sub pași timizi, în care vântul poartă în buzunare nuci și alune pentru a ademeni veverițele zglobii din pădure Toamna, anotimpul drag sufletului meu, pentru că poveștile unei veri întregi se întorc în cărți și de acolo devin aripi, visuri și speranțe, acoperite de lacrimi de octombrie Maria Ungureanu, clasa a VI-a, Școala Hangu, prof Daniela Carp